section_heading: Razdoblje nakon Prvog svjetskog rata
paragraph_text: Austro-Ugarska Monarhija potpisala je sa Italijom koja je predstavljala Saveznike i SAD Konvenciju o primirju 3. studenog 1918. godine u Villi Giusti kraj Padove. Prethodno je 29. listopada 1918. Sabor Kraljevina Hrvatske, Slavonije i Dalmacije proglasio Odluku kojom su razriješeni svi državnopravni odnošaji i veze kraljevine Hrvatske, Slavonije i Dalmacije s Kraljevinom Ugarskom i Carevinom Austrijom te je proglašena nezavisnost Dalmacije, Hrvatske i Slavonije s Rijekom prema Ugarskoj i Austriji, s pozivom na moderno načelo narodnosti, uz istodobno pristupanje Državi Slovenaca, Hrvata i Srba. Dana 1. prosinca 1918. osnovano je Kraljevstvo Srba, Hrvata i Slovenaca. Proglašenje Kraljevstva SHS nije omelo Kraljevinu Italiju u nakani da zaposjedne velik dio istočnoga Jadrana. Dana 12. studenog 1920. godine potpisan je Rapalski ugovor između Kraljevstva SHS i Kraljevine Italije kojim je potonja stekla znatan dio istočne jadranske obale, poimence Trst, Goricu, Gradišku i dio Kranjske, Istru (osim dijela općine Kastav), grad Zadar, otoke Cres i Lošinj, Lastovo i Palagružu, a stvorena je i Slobodna Država Rijeka, koja je izuzeta iz sastava Kraljevine SHS.